IRPC เผยค่าการกลั่น Q1/58 เกิน 10 เหรียญฯ ตั้งงบลงทุน 5 ปี 2.8 หมื่นลบ.
IRPC คาดค่าการกลั่น Q1/58 เกินกว่า 10 เหรียญ/บาร์เรล จาก 7.63 เหรียญฯ เผยโครงการขยายกำลังผลิตโพลีโพรพิลีน 3 แสนตัน/ปีเสร็จใน 2 ปี ตั้งงบลงทุน 5 ปี (58-62) ที่ 2.8 หมื่นลบ ปีนี้ใช้ราว 1 หมื่นลบ.ในโครงการ UHV
3 เม.ย. 2558

นายสุกฤตย์ สุรบถโสภณ กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC เปิดเผยว่า บริษัทตั้งงบลงทุน 5 ปี (ปี 58-62) ที่ 2.8 หมื่นล้านบาท โดยประมาณ 1 หมื่นล้านบาทจะใช้ในโครงการ UHV ซึ่งเป็นการสร้างมูลค่าเพิ่มผลิตภัณฑ์ด้วยการนำน้ำมันเตามาเปลี่ยนเป็นโพรพิลีน ซึ่งจะแล้วเสร็จในช่วงปลายปีนี้ ส่วนโครงการขยายกำลังการผลิตโพลีโพรพิลีน (PP) อีก 3 แสนตัน/ปี คาดแล้วเสร็จใน 2 ปีข้างหน้า
ขณะที่บริษัทยังมีการลงทุนโครงการต่อเนื่องอื่นตามแผน รวมถึงการขยายกำลังการผลิตโพลีโพรพิลีน (PP) 3 แสนตัน/ปี มูลค่ากว่า 200 ล้านเหรียญสหรัฐ ซึ่งจะทำให้กำลังการผลิต PP เพิ่มขึ้นเป็น 7.75 แสนตัน/ปีใน 2 ปีข้างหน้า
ทั้งนี้บริษัทคาดว่าการกลั่นทั้งปีนี้สูงกว่าปีก่อน แม้ในช่วงไตรมาส 2/58 อาจอ่อนตัวลง โดยค่าการกลั่นไตรมาส 1/58 อยู่ในระดับสูงเกินกว่า 10 เหรียญ/บาร์เรล จาก 7.63 เหรียญ/บาร์เรลในงวดเดียวกันของปีก่อน ขณะที่ประเมินราคาน้ำมันดิบปีนี้ที่ราว 50-60 เหรียญ/บาร์เรล ความเสี่ยง stock loss ต่ำ จากปีก่อนมี stock loss ราว 1 หมื่นล้านบาท